《贺参政生日古风》
宋代·翁合

国朝启运星聚奎，太极夫子生濂溪。
圣远言湮开众迷，接引伊洛为航梯。
乾精神粹星端拶，纸上陈迹俱筌蹄。
南来道统坠涂泥，我考亭翁重挈提。
及肩诸子户牖低，有山突兀宫墙西。
道则高矣身颠挤，嘉禾瑞草来庭闱。
种之美也无稗荑，公尤硗硗头峙犀。
笔下绝去翰墨畦，删后既醉涂凫鹥。
三十年前塔上题，只今待漏听朝鸡。
排海摧嵩鳞屡批，肯美宫室奉妾妻。
广厦峨冠讲若稽，我欲托国谁放麑。
知公可仗为筑堤，保我子孙安烝黎。
谁贤稚老空自赍，有德与位至公齐。
言如车行是軏輗，尼山上有孤凤栖。
惟伋传道如取携，鲤与白也难之隮。
西山家学有根柢，眼中三世琮璋珪。
言行一一玩诃诋，此福如海难测蠡。
番番黄发齿且儿，倘可撰杖李蹊。

作者简介：翁合，字叔备、一字与可，号丹山（《蔡氏九儒书》卷八《久轩集》附录），崇安（今福建武夷山市）人。理宗嘉熙二年（一二三八）进士。历国子司业、国子祭酒。出知赣州兼浙西提刑。景定中擢侍讲。有《丹山集》，已佚。事见《闽中理学渊源考》卷二五。今录诗四首。